Krakių koplyčia
56°12′16″š. pl. 21°35′16″r. ilg.﻿ / ﻿56.204398°š. pl. 21.587843°r. ilg.﻿ / 56.204398; 21.587843 Krakių koplyčia – katalikų koplyčia, stovinti Skuodo rajone, Mosėdžio seniūnijoje, Krakių kaime, 4,3 km į šiaurės rytus nuo Mosėdžio. Pasiekiama iš kelio  3710  Skuodas–Mosėdis–Šaukliai  Krakėse, 0,8 km pavažiavus į rytus Malūno g. iki kryžkelės su Laukų g. Koplyčia stūkso nedideliame pakelės gojelyje, apsuptame ganyklų. Koplyčios 244 kv. m teritoriją perimetru juosia beržais apaugusi tvora iš nesumūrytų, laisvai sudėtų lauko akmenų, tarp kurių nuo žvyrkelio pusės įstatyti mediniai varteliai. XIX a. I pusėje statyta koplyčia patenka į Mosėdžio Šv. arkangelo Mykolo parapijos teritoriją. Nuo 1993 m. koplyčia, kaip regioninės reikšmės paminklas, įrašyta Kultūros vertybių registre.